Univerzitná knižnica Prešovskej univerzity v Prešove

Univerzitná knižnica Prešovskej univerzity v Prešove je akademická knižnica, ktorej zriaďovateľom je Prešovská univerzita v Prešove. Bola založená v roku 1949 ako Knižnica Pobočky Pedagogickej fakulty Slovenskej univerzity v Košiciach. Jej súčasným riaditeľom je Ing. Peter Haľko.

Knižnica je vedecko-informačným, bibliografickým, koordinačným a poradenským pracoviskom univerzity, ktoré poskytuje knižnično-informačné služby predovšetkým študentom univerzity a zamestnancom univerzity a v rámci svojich možností (so súhlasom zriaďovateľa) aj ďalšej odbornej verejnosti.

Univerzitná knižnica okrem poskytovania knižničných služieb organizuje rôzne podujatia, ako napríklad literárne besedy, prednášky, výstavy či koncerty.

História 
Knižnica vznika v roku 1949, keď bola vládnym výnosom v Košiciach založená Pobočka Pedagogickej fakulty Slovenskej univerzity v Bratislave a s ňou aj Knižnica Pobočky Pedagogickej fakulty Slovenskej univerzity v Košiciach. Prvou zaevidovanou publikáciou sa stala publikácia M. M. Šejnman: Vatikán 1948. Zaevidovaná bola 22. júla 1949.

Vládnym nariadením bola v roku 1952 presťahovaná Pobočka Pedagogickej fakulty Slovenskej univerzity z Košíc do Prešova, vtedy knižnica prvýkrát zmenila názov. Premenovala sa na Knižnicu Pobočky Pedagogickej fakulty Slovenskej univerzity v Prešove.

V súvislosti s reorganizáciou vysokého školstva v Česko-Slovensku v roku 1953 z Pobočky Pedagogickej fakulty SU vznika Vyššia pedagogická škola a zároveň bola v Prešove zriadená Filologická fakulta Vysokej školy pedagogickej v Bratislave. Vtedy knižnica slúžila dvom vysokým školám súčasne, čo v Česko-Slovensku nemalo obdoby. Knižnica sa kvôli okolnostiam opäť premenovala, vtedy jej názov znel Ústredná knižnica pri Vyššej pedagogickej škole a Filologickej fakulte v Prešove. Vtedy bol vedúcim JUDr. Vladimír Kováč. V tom čase knižnica sídlila v Prešove na Hlavnej 22 v paláci Klobušickovcov, dnes tam sídli Krajský súd v Prešove.

V roku 1959 z Vyššej pedagogickej školy vznikol Pedagogický inštitút a z Filologickej fakulty Vysokej školy Pedagogickej vznikla vládnym výnosom Filozofická fakulta, ktorá spolu s Lekárskou fakultou v Košiciach tvorili Univerzitu Pavla Jozefa Šafárika so sídlom v Košiciach. Knižnica bola organizačne začlenená pod Filozofickú fakultu UPJŠ a zmenila svoj názov na Ústredná knižnica Filozofickej fakulty UPJŠ v Prešove. Knižnica však aj naďalej poskytovala svoje služby aj Pedagogickému inštitútu.

Dňa 1. januára 1963 sa riaditeľom stal Jozef Tutoky, prom. fil.

V roku 1964 sa Pedagogický inštitút pretransformoval na Pedagogickú fakultu, ktorá sa stala súčasťou Univerzity Pavla Jozefa Šafárika. Knižnica dostala názov Ústredná knižnica Filozofickej fakulty a Pedagogickej fakulty v Prešove.

V roku 1973 bola v Košiciach zriadená Ústredná knižnica a Študijno-informačné stredisko UPJŠ v Košiciach. Jej súčasťou bola aj prešovská knižnica, ktorej názov po novom znel Ústredná knižnica UPJŠ, vysunuté pracovisko v Prešove. Roku 1981 knižnica začala v názve používať skratku ŠiS (študijno-informačné stredisko), a preto sa táto skratka dostala aj do názvu vysunutého pracoviska v Prešove, ktorý sa zmenil na Ústredná knižnica a ŠiS UPJŠ v Košiciach, vysunuté pracovisko v Prešove.

V roku 1984 bol na vtedajšej Gottwaldovej ulici v Prešove, dnes ulici 17. novembra, vybudovaný nový vysokoškolský areál, v ktorom našla svoje miesto aj knižnica.

Po páde socializmu v Česko-Slovensku vznikli v roku 1990 pri Univerzite Pavla Jozefa Šafárika ďalšie dve prešovské fakulty Pravoslávna bohoslovecká fakulta a Gréckokatolícka bohoslovecká fakulta, čím sa rozšírilo pôsobenie prešovského vysunutého pracoviska o dve špecifické knižnice, ktoré sú dodnes súčasťou Univerzitnej knižnice.

V roku 1991 Ústredná knižnica opäť raz zmenila svoj názov, tentokrát na Univerzitnú knižnicu UPJŠ v Košiciach, čím sa zmenil aj názov prešovského pracoviska, ktorý znel Univerzitná knižnica UPJŠ, vysunuté pracovisko v Prešove.

V roku 1997 bola zákonom Národnej rady Slovenskej republiky č. 361/1996 Z. z. o rozdelení Univerzity Pavla Jozefa Šafárika v Košiciach zriadená Prešovská univerzita v Prešove. So vznikom Prešovskej univerzity dostala knižnica názov, ktorý používa dodnes, Univerzitná knižnica Prešovskej univerzity v Prešove. Dňa 15. júla 1998 sa riaditeľom knižnice stal Ing. Peter Haľko, ktorý ju vedie až dodnes.

S rozvojom univerzity došlo aj k rozširovaniu knižnice. V roku 2002 bola zrekonštruovaná centrálna knižnica. V roku 2006 so vznikom Fakulty zdravotníckych odborov bolo otvorené pracovisko Univerzitnej knižnice v zrekonštruovaných priestoroch. O dva roky neskôr, v roku 2008, boli otvorené zrekonštruované priestory knižnice na Gréckokatolíckej teologickej fakulte a tiež bola otvorená prístavba centrálnej knižnice.

Názvy 
 19491952: Knižnica Pobočky Pedagogickej fakulty Slovenskej univerzity v Košiciach
 19521953: Knižnica Pobočky Pedagogickej fakulty Slovenskej univerzity v Prešove
 19531956: Ústredná knižnica pri Vyššej pedagogickej škole a Filologickej fakulte v Prešove
 19561959: Ústredná knižnica Vyššej pedagogickej školy a Filologickej fakulty v Prešove
 19591964: Ústredná knižnica Filozofickej fakulty Univerzity Pavla Jozefa Šafárika v Prešove
 19641973: Ústredná knižnica Filozofickej fakulty a Pedagogickej fakulty v Prešove
 19731981: Ústredná knižnica Univerzity Pavla Jozefa Šafárika, vysunuté pracovisko v Prešove
 19811991: Ústredná knižnica a študijno-informačné stredisko Univerzity Pavla Jozefa Šafárika v Košiciach, vysunuté pracovisko v Prešove
 19911997: Univerzitná knižnica Univerzity Pavla Jozefa Šafárika, vysunuté pracovisko v Prešove
 1997súčasnosť: Univerzitná knižnica Prešovskej univerzity v Prešove

Pracoviská 
 UK1 centrálna knižnicaUl. 17. novembra 1, 080 01 Prešov
 UK2 knižnica Pravoslávnej bohosloveckej fakulty PU a Fakulty zdravotníckych odborov PU  Partizánska 1, 080 01 Prešov
 UK3 knižnica Gréckokatolíckej teologickej fakulty PU  Ul. biskupa Gojdiča 2, 080 01 Prešov

Otváracie hodiny 
Bežné otváracie hodiny všetkých pracovísk knižnice sú 9.0012.00 a 13.0015.00. Počas semestra sú predĺžené. (bližšie informácie tu)

Referencie

Pozri aj 
 Prešovská univerzita v Prešove
 Akademická knižnica

Externé odkazy 
 oficiálna internetová stránka Univerzitnej knižnice Prešovskej univerzity v Prešove
 oficiálna internetová stránka Prešovskej univerzity v Prešove

Akademické knižnice na Slovensku
Prešovská univerzita v Prešove